  Виталий Пронин Шаркан ёросысь Петыргуртысь Л. Яковлева вӧйын пӧзьтэм пӧра.Та шутэтскон нуналъёсы Шаркан ёросысь Быгы гуртын ортчиз фин-угор пӧраськонъя кыкетӥез «Быг-Быг» фестиваль. Зоро куазь шоры учкытэк, праздник ческыт  пӧрмиз.Быгы культура юрт дорын усьтӥськиз ческыт азбар: пӧраськисьёс куспазы вожвылъяськизы, кинлэн пӧрамез тужгес ческыт луоз. Якшур-Бӧдья, Дэри, Ува, Дэбес, Пичи Пурга, Воткинск но Шаркан ёросъёсысь но Ижысь, Можгалась усточиос дунъясьёсты но празднике вуэмъёсты паймытыны тыршизы. 12 ёрос коллективъёс сяна, вал кунгож сьӧрысь вуэмъёс но, кылсярысь, Венгриысь, Канадаысь, Япониысь, Германиысь, Турциысь, Норвегиысь,  Австриысь куноос.Ӵошатсконэз дасясьёс усто дунъян амал шедьтӥллям. Фестивальлэн аслаз коньдонэз вал - быг (пу манет). Одӥг быг сылэ 20 манет. Ческыт но аспӧртэм сиськыны яратӥсьёс быгъёслы коньдонзэс ӧз жалялэ, кин ке перепеч сииз, мукетыз - табань, куинетӥез ӝуко мильым веръяз. Озьы ӵошатскисьёслэн кисыязы быгъёс люкаськизы гинэ.Нырысетӥ нуналаз вожвылъяськизы профессионалъёс. Соос 7 кузя люкаськизы: Шаркан райпоысь пӧраськисьёс Валентина Аверкиева, Оксана Озёрская, Быгыысь Алексей Байданов, Ижысь «Шале» ресторанысь шеф-повар Кирилл Барков, Ижысь «Мумы дор» шутэтскон усадьбаысь усточи Николай Михайлов, пӧраськонлы дышетонъя техникумысь преподаватель Надежда Петрова, «Бобровая долина» этнокомплексысь пӧрась Евгений Кондратьев. Ваньзылы соослы огкадь сиён-юонэн куды сётэмын вал. Маиз вал отын? Кубиста, пызь, ву, йӧл, курегпуз, огреч, губи, курег сӥль. Кык час куспын вожвылъяськисьёс ческыт сиён малпаны-дасяны кулэ вал. Кинлэн мар пӧрмиз, веръязы-утчазы дунъясьёс но калык. Жюрилэсь малпанзэ лыдэ басьтыса но ӵошатскисьёслэсь быгъёссэс лыдъяса, нырысетӥ нуналаз вормисе потӥз Шаркан райпоысь пӧраськись Валентина Аверкиева. Солэн сиёнэз но нимаськиз «Быг-быг». Фестивальын котькыӵе ужрадъёс ортчизы.Фестивальлэн 2-тӥ нуналэз но туж кӧттыро вал. Та рад ӵошатскизы ини ёросъёс. Толоназ сямен ик, лыдъямын вал тужгес трос быгъёсты люкамъёс. Таиз радэ но удалтӥз шарканъёслы ик, ёросысь шаертодонъя музейысь усточиос калыкез йыды ӝуко мильымен утялтӥзы. Нырысьсэ «Быг-Быг» фестивале пыриськиз Ижысь «Мумы дор» шутэтскон усадьбалэн кивалтӥсез Николай Михайлов.- Ӟеч мылкыдын Шаркан музъем вылэ лыктӥмы, куазь но ӧз кышкаты. Быдэс уйзэ но ӵуказеяз зориз ке но, мылкыдмы умой. Нырысетӥ нуналаз ми курег пыжимы, кыкетӥ нуналаз кубистаен салат но ӝукен кыстыбей лэсьтӥмы. Алнашъёс ӵемгес кыстыбеез картошкаен бинялто ке, татын ми пӧрамы чабей љукен. Кеньыр вайисько вордӥськем палысьтым, Алнаш ёросысь Кузёбай гуртысь, изыса. Адямиослы кельшиз. «Мумы доре» ветлӥсьёсъя но та фестивальысь калыкез адӟыса, вераны луэ: адямиос тужгес ярато пыжиськемъёсты, зыретэн табанез, губиен перепечез, чабей ӝук но пинь улазы кельше. Калыкез куноятэм сяна, ачим но мукетъёслэсь сиён-юонзэс веръяй. Туж кельшизы Ижысь ресторанысь шеф-поварлэн, Быгыысь усточилэн сиёнъёссы. Варсь пӧзьтонъя мастер-классэз учким, - мылкыдзэ усьтэ Николай Михайлов. Фестивале вуылӥзы удмурт кылэз дышетӥсь кунгож сьӧрысь студентъёс.«Кӧт ке тыр, мылкыд но ӟеч» шуэм зэм вылэм. Пильмаськем куазь, кутскись но дугдӥсь зор шоры учкытэк, фестивале вуэм калык пальпотыса ветлӥз. Кин ке пӧраськемъёсты веръяз, рецептъёсты гожъяз, мукетыз сцена вылын кырӟась-эктӥсь коллективъёсты учкиз, куинетӥез киужъёсын адӟытонэз дунъяз. Татын быдэс семьяен шутэтскисьёс но вал, ужаз нылпиослы чаклам площадка. Фин-угор сиёнъёслы сӥзем «Быг-Быг» калыккуспо фестиваль быг-быг но йыг-йыг вал.Надежда МАКСИМОВА  